정조 9년
乙巳十二月初八日辰時。上御誠正閣。大臣與校正堂上戶惠堂入侍時。同副承旨金翊休。假注書朴蓍壽。記事官金鳳顯尹行任。奉朝賀金致仁。摠裁大臣李福源。綾恩君具允明。校正堂上鄭昌聖尹蓍東金尙集李家煥。郞廳李延伋。戶曹判書趙㻐。宣惠廳堂上徐有隣趙時俊。以次進伏訖。翊休曰。校正堂上中徐浩修。以被論不得入來。洪良浩則入來。而以臺職不得登筵矣。上命入侍。賤臣承命出。與校正堂上洪良浩偕入進伏。致仁等進前曰。雪後日氣頗冷。聖體。若何。上曰。一樣矣。上謂允明曰。典律通補付籤處。皆已詳考乎。允明曰。吏典第一籤耆老所條。則臣未得仰曉。未知何以則爲好矣。上曰。依通編例爲之。好矣。奉朝賀之意。何如。致仁曰。聖敎至爲合當矣。允明曰。第二籤則通禮院條。而此則以白籤仍下。未得詳知。敢此仰達矣。上曰。此則參下引儀中一窠。以參上窠載錄。而此是先朝定式。而仍爲遵行故耳。且贊儀以曾經臚唱人爲之云云。而若此則渠輩之只呼笏記者。不得檢擬此四字則刪之無妨也。允明曰。此則誠好矣。第三籤本曹郞廳通塞條。亦不得仰曉。敢達矣。上曰。此亦依通編注。以姑許群請。可也。允明曰。第四籤東壁條。依下敎謹已錄之。而第五籤久任郞廳條。遺漏之敎果然。故備邊司及三軍門郞廳。倂已添錄。此禮典中第一籤本曹郞則改以禮曹郞書之。而第二籤。亦依下敎釐正矣。第三籤有宗廟玉冊及列朝實錄奉審同錄之下敎矣。玉冊奉審。已入於宗廟奉審條注。實錄曝晒。亦入於雜令修實錄藏本館之位。溫宮奉審以啓。終有未審。當詳問爲之矣。上曰。宗廟玉冊奉審則以冊寶奉審。載錄。似好矣。允明曰。第四籤永寧殿條下敎至當。故謹以若宗廟親享時。則雖非春秋遣官行錄之。而第五籤大中小祀齋戒條。有宮享條當考之下敎矣。諸享已分大中小。大中小祀齋戒。又分大中小祀宮享。入於中祀齋條矣。上曰。好矣。允明曰。刑典第一籤。畢推取旨條也。此與他請上裁條。有不同。故錄之。而第二籤。大典每節季條也。此條便同已廢。故依法例以大典表之。懸以補蓋。凡例如此。第三籤續字之下敎下段。旣書續字。故此段不書凡例。第四籤。有大典三口以上遺漏之敎矣。蓋續典三口實役者。父母免貢。合以成文。已載於上段。大典所云三口疊。故刪之耳。侍衛法。以班次圖錄之矣。上曰。此是五禮儀也。以五禮懸注。好矣。允明曰。臣適因典律通補修正之役。以享官事。有可仰達者矣。文廟釋奠親享時。五禮儀以爲。亞獻王世子。終獻領議政。註曰。配位初獻官議政有故。則次官。而亞終獻正位。亞獻官行。此註誠未可曉。配位初獻。旣是議政或次官。則豈有正位亞終獻官。配位匪終獻之理乎。宜有所以釐正。故敢達矣。上曰。卿之起疑。不無所據。取考五禮儀序例註錄所載。果如卿言。更考原編。親享文宣王儀中陳設條有曰。設殿下板位於堂上前楹外。設亞獻官終獻官配位初獻官。分獻官位於東階云云。又於引入條有曰。前一刻。奉禮引亞獻官。謁者贊引各引終獻官配位初獻官。分獻官入就位云云。蓋此設位引入兩條。只言配位初獻官。則亞終獻之以正位獻官通用。似無疑矣。又按饋享條有曰。行初獻禮。殿下旣復位。謁者引配位初獻官。贊引各引分獻官。以次詣殿內云云。至行亞獻禮也。始言奉禮引亞獻官詣神位前。贊搢圭執圭。繼言奉禮引詣復聖宗聖述聖亞聖公神位前。行禮竝如上儀云云。又按終獻條有曰。行禮竝如亞獻儀云云。奉禮卽王世子侍從官也。如今之相禮。且觀搢圭執圭之文。明是王世子行亞獻之禮。而至配位行禮條。云如上儀。又至終獻條。云如亞獻。然則正位亞終獻官。仍行配位亞終獻禮。尤皎然明甚矣。大凡似此大典禮。多從開元儀。四聖之配食。始於宋。釋菜之備禮。創自皇朝。而俱無親行儀節之見於正史者。獨於五禮儀。如是磨鍊者。或有別般酌量而然耶。近來釋菜親享之擧。在於先朝庚申年。而伊時大臣無故者。只有一人。左議政爲正位亞獻官。輔國正卿爲正位終獻及配位亞終獻官云。而此亦無以的信。更考堂后日記。則獻官姓名。奠獻儀節。初無一言槪示者。今雖欲釐正。其將何所適從乎。第有一事之或可倣用者。先朝丙子春。幸學謁聖。親行酌獻于四聖位。至己卯秋。仍命定以爲式。自是以後。文廟酌獻時。先聖位及四聖位。皆親奠。來頭雖有親行釋菜之事。配位三獻。一依正位例爲之。仍令禮曹以此釐正。而通補亦以此載錄。似合事宜。係是至重之典禮。豈可以一時臆見。率爾決定乎。卿就議奉朝賀。以卿等意見。錄送政院。以爲入啓之地。可也。出擧條允明曰。宮闕條。當爲釐正。而無可考處。何以爲之乎。上曰。戶曹想必有其時儀軌也。戶判奏之。㻐曰。絶無矣。上曰。或有可考者。送于校正所。可也。上曰。此冊大抵甚好。而凡於從宦之事。無少可疑者。卿之爲功。於是乎大矣。允明曰。今已釐正。正書件。自今始役矣。上曰。唯。上曰。近來紙品。纔已釐正。而所謂釐正。似甚太過。凡用紙面所見。誠甚愁痛矣。至於政院日記。莫重後考者。如是薄劣。其在國事。苟難極矣。蓋此論。創自何人耶。㻐曰。其時問于貢人處。則有踏印本紙。故取來見之。則薄劣無比。臣則以爲不可以此取用。而渠輦稱冤。去而益甚。故兵判不得已變通。而到今紙品所見。誠悶然矣。有隣曰。其時戶判則果持難。而添價與低品兩件事外。實無變通之道。添價則事涉重難。故不得已低品。而渠輩所納見樣則乃是九兩重。九兩重則無異白紙。故倍其重爲十八兩。而薄劣猶如此。莫重文書出納之際。所見誠甚惶悚矣。今若稍高其品。則添價終非可論。戶曹別貿。若從貴以錢上下。則庶可捄弊矣。㻐曰。元貢則猶可以純錢上下。而別貿則所下多少。未能酌定。有難以純錢上下矣。有隣曰。今此弊端。不生於元貢而生於別貿。生弊處矯捄。實合事宜矣。上曰。兩言如此。奉朝賀之意。何如。致仁曰。臣以休退之人。偶然入侍。有難與聞朝政矣。上曰。過矣。其陳之。致仁曰。臣近見史官傳諭紙。已知紙品之太低下。而日記紙若如此。則莫重後考者。若是薄劣。誠悶迫。不可無變通之擧。而戶惠堂。雖各以職事相持。生弊處旣是別貿。則別貿之純錢上下。實爲捄弊之道。純錢上下。卽是貢物從貴之法。而所下錢木米則留在在公。別無所失矣。上曰。近來新修日記與五六十年前日記。各一卷持入。賤臣持入。上曰。紙品若此。誠果該然矣。此則戶惠堂商量。更爲變通。好矣。有隣曰。若以純錢上下。則日記紙變通。似不難矣。㻐曰。惠廳則米一石價爲六兩。戶曹則爲四兩。以此見之。誠甚難矣。上曰。不必若是固執也。退與兵判。相議變通。好矣。㻐曰。蓋小民輩之猥自上言及直呈備局之類。一切嚴禁。然後似無此等之弊矣。至於今番紙地事。渠輩擅自上言。猥濫極矣。若以有司之臣。自下禁斷。一定規矩。則自然國有紀綱。咸化民俗。而每因渠輩之過被雨澤。至有此猥越之擧。此則當有一定之規矣。上曰。此則專由有司之臣。少無殫誠。只要其私。但知其一身而已。不顧這國事如何。若此之故。民俗亦由是而解弛。紀綱亦從此而漸頹。蓋有司之不能事其事之致也。致仁曰。聖敎至當矣。有隣曰。日記紙。筵退後問于貢人等處。雖今日。當變通矣。致仁曰。臣奏事已畢。先退矣。上命奉朝賀綾恩君先退。上謂福源曰。羹墻錄。今至何境。福源曰。諸堂中或已校正以來者。或未及盡修者。而其校正中。互有詳略。此則當合篇釐正矣。上曰。其中尹蓍東校正件。甚頗詳細。文勢接續。果爲第一矣。福源曰。然矣。上曰。其中先成者。出中草以入。好矣。戶判與都憲。亦皆校正否。㻐曰。臣未及盡爲。而其中先修者來待矣。上命持入。良浩曰。臣則已爲校正。故持入矣。仍出袖以進。上覽訖曰。竝好矣。福源曰。校正郞廳安廷玹。間以臺職坐罷。今旣蒙敍。還差郞廳。令該曹口傳付軍職。何如。上曰。依爲之。李延伋本職許遞。竝令該曹口傳付軍職。可也。出擧條上曰。吏判事。予則以爲萬萬過矣。卿果聞之否。福源曰。銓官被論。似異於庶職。而此是兼帶。不必若是過引矣。命大臣先退。有隣時俊進伏曰。工曹別單。參考前例。玆以謄成矣。上曰。少頃入侍稟處。好矣。上謂昌聖曰。卿則頃日何不入參次對。而至有削職之擧耶。昌聖曰。此則果爲自作之孽矣。上曰。卿之校正者。何以爲之耶。昌聖曰。已爲出草。送于大臣家矣。仍奏曰。臣今適入侍。有區區所懷。敢達矣。內庫御氷之進排。使契人擔當者。臣待罪京兆時。爲除江民收斂之弊。部屬侵漁之患而設施者也。已至四五年無弊供上。載之大典通編矣。近來三江牟利之輩。欲奪其利。或圖囑於法司。或假托於漁夫鷹師。文移訟端。百計沮敗。契人輩將至於渙散之境。無處控籲。謂臣始事。頻來呼訴。渠輩生涯。姑不足道。其契若罷則莫重御供之氷。無可責辦處。專由於無主管之衙門。視同契人之私氷。敢生傾奪之計也。臣意則戶曹判書例兼繕工。句管紫門監。氷契亦是進排內氷。則屬之紫門。自戶曹例兼主管。則事甚便好。可除此弊。而便同變通。姑待後日下詢大臣處之。何如。上曰。出擧條後日次對稟處。可也。出擧條命退。諸臣以次退出。